|  |
| --- |
| **NACRT** |



REPUBLIKA HRVATSKA

ISTARSKA ŽUPANIJA

**OPĆINA SVETA NEDELJA**

**Općinsko vijeće**

KLASA: \_\_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_

Nedešćina, \_\_\_\_\_\_\_\_\_\_\_\_\_

Na temelju članka 13. stavka 4. Zakona o zaštiti od požara (“Narodne novine”, broj 92/10. i 114/22), članka 33. podstavka 7. a u svezi sa člankom 32. stavkom 2. Statuta Općine Sveta Nedelja („Službene novine Općine Sveta Nedelja”, broj 11/18. i 3/21) i Procjene ugroženosti od požara i tehnološke eksplozije za područje Općine Sveta Nedelja koju je Općinsko vijeće Općine Sveta Nedelja prihvatilo Odlukom o prihvaćanju Procjene ugroženosti od požara i tehnološke eksplozije za područje Općine Sveta Nedelja („Službene novine Općine Sveta Nedelja“, broj 15/23) Općinsko vijeće Općine Sveta Nedelja na sjednici održanoj dana \_\_\_\_\_\_\_\_\_\_\_\_\_\_\_\_\_\_\_\_\_\_ 2025. godine donosi

**Provedbeni plan**

**unapređenja zaštite od požara**

**na području Općine Sveta Nedelja za 2025. godinu**

**I.**

Ovim Provedbenim planom unapređenja zaštite od požara na području Općine Sveta Nedelja za 2025. godinu (u daljnjem tekstu: Provedbeni plan) utvrđuju se aktivnosti kojima se provode i unapređuju mjere zaštite od požara na području Općine Sveta Nedelja.

Na temelju odredbe članka 13. stavka 4. Zakona o zaštiti od požara Provedbeni plan donosi se na temelju Godišnjeg provedbenog plana unapređenja zaštite od požara Istarske županije.

**II.**

Općina Sveta Nedelja ima Procjenu ugroženosti od požara i tehnološke eksplozije za područje Općine Sveta Nedelja koju je na sjednici održanoj dana 31. srpnja 2023. godine prihvatilo Općinsko vijeće Općine Sveta Nedelja Odlukom o prihvaćanju Procjene ugroženosti od požara i tehnološke eksplozije za područje Općine Sveta Nedelja („Službene novine Općine Sveta Nedelja“, broj 15/23) i Plan zaštite od požara za područje Općine Sveta Nedelja („Službene novine Općine Sveta Nedelja“, broj 15/23) te Procjenu rizika od velikih nesreća za područje Općine Sveta Nedelja („Službene novine Općine Sveta Nedelja“, broj 20/18) i Plan djelovanja civilne zaštite Općine Sveta Nedelja („Službene novine Općine Sveta Nedelja“, broj 3/20. i 25/23).

Procjena ugroženosti od požara za područje Općine Sveta Nedelja izrađena je u svrhu utvrđivanja postojećeg stanja zaštite od požara i tehnoloških eksplozija, analize postojeće požarne ugroženosti te predlaganja i donošenja odgovarajućih organizacijskih i tehničkih mjera zaštite od požara koje je potrebno sprovesti kako bi se ugroženost od nastanka požara i/ili tehnološke eksplozije smanjila na najmanju moguću mjeru.

Planom zaštite od požara za područje Općine Sveta Nedelja uređen je sustav organizacijskih i tehničkih mjera u području zaštite od požara te je uređen način uključivanja i postupanja vatrogasnih postrojbi i dugih sudionika u akciji gašenja požara.

U Procjeni rizika od velikih nesreća za područje Općine Sveta Nedelja obrađen je i rizik požara otvorenog prostora te su obrađeni uzroci i posljedice od požara otvorenog prostora, kao i potrebne snage za gašenje požara.

Planom djelovanja civilne zaštite Općine Sveta Nedelja („Službene novine Općine Sveta Nedelja“, broj 3/20. i 25/23) određene su sve mjere, snage, sredstva i aktivnosti civilne zaštite koje se provode kod požara otvorenog prostora.

**III.**

Svake godine Vlada Republike Hrvatske donosi Program aktivnosti u provedbi posebnih mjera zaštite od požara od interesa za Republiku Hrvatsku (u daljnjem tekstu: Program aktivnosti) kao temeljni izvršni dokument koordinacije i provedbe godišnjih aktivnosti tijela sustava domovinske sigurnosti, ministarstava, tijela državne uprave, javnih ustanova, jedinica lokalne i područne (regionalne) samouprave, udruga građana te drugih organizacija i tijela uključenih u provedbu mjera zaštite od požara.

Program aktivnosti izrađuje se temeljem raščlambe podataka iz zaprimljenih izvješća o provedbi zadataka tijekom prethodnih godina i podataka o stanju utvrđenom inspekcijskim nadzorom te nalaže, navodi, potiče i organizira dodatne mjere i aktivnosti u svrhu pomoći jedinicama lokalne i područne (regionalne) samouprave u intenziviranju mjera zaštite od požara tijekom godine na cijelom teritoriju Republike Hrvatske.

Program aktivnosti dopunjuje se i prijedlozima kratkoročnih mjera temeljenih na zaključcima održane završne analize prethodne požarne sezone u Republici Hrvatskoj.

Svrha i cilj donošenja Programa aktivnosti kao izvršnog dokumenta za učinkovito i operativno (kurativno) djelovanje je smanjenje broja požara raslinja na otvorenom prostoru, smanjenje štete i broja ljudskih žrtava, opožarenih površina, zaštita kritične infrastrukture, povećanje sigurnosti stanovništva, turista i zaštita njihove imovine.

Hrvatska vatrogasna zajednica nadležna je za izradu, upućivanje u postupak donošenja, izvršenje, koordiniranje, praćenje, usklađivanje i usmjeravanje svih aktivnosti vezanih uz provedbu Programa aktivnosti.

Realizacija Programa aktivnosti provodi se kontinuirano tijekom cijele godine, s posebnom pozornošću u vrijeme glavnog napora požarne opasnosti, a koje u pravilu traje od 1. lipnja do 30. rujna, koristeći osigurana financijska sredstva iz državnog proračuna Republike Hrvatske, sredstva nadležnih javnih ustanova, jedinica lokalne i područne (regionalne) samouprave, vatrogasnih organizacija, ostalih udruga građana te drugih organizacija i tijela, a koja su osigurana za njihove redovne djelatnosti.

**IV.**

Na temelju Procjene ugroženosti od požara i tehnološke eksplozije za područje Općine Sveta Nedelja, Programa aktivnosti i drugih zakonskih propisa, a u cilju unapređenja zaštite od požara te postizanja učinkovite i efikasne razine mjera zaštite od požara, Općina Sveta Nedelja će u 2025. godini provoditi slijedeće aktivnosti:

**A. Aktivnosti prema Programu aktivnosti u provedbi posebnih mjera zaštite od požara od interesa za Republiku Hrvatsku u 2025. godini**

Općinska načelnica Općine Sveta Nedelja, na prijedlog Stožera civilne zaštite Općine Sveta Nedelja, donijela je Plan operativne provedbe Programa aktivnosti u provedbi posebnih mjera zaštite od požara na području Općine Sveta Nedelja u 2025. godini KLASA: 240-01/25-01/004, URBROJ: 2163-32-02-25-3 od 17. ožujka 2025. godine kojim su utvrđeni rokovi za provođenje aktivnosti:

1. Ažuriranje Plana zaštite od požara za područje Općine Sveta Nedelja s novonastalim uvjetima.

Izvršitelj zadatka: Općinska načelnica

Sudjelovatelj: Područna vatrogasna zajednica Labin.

2. Provedba propisanih agrotehničkih mjera zaštite poljoprivrednog zemljišta i mjera za uređivanje i održavanje poljoprivrednih rudina na području Općine Sveta Nedelja u dijelu koji se odnosi na zaštitu od požara.

Posebnu pozornost potrebno je posvetiti na obavještavanje i upoznavanje stanovništva o spaljivanju biljnih otpadaka i korova u poljoprivredi, kao i na obveze prema Odluci o agrotehničkim mjerama i mjerama za uređivanje i održavanje poljoprivrednih rudina na području Općine Sveta Nedelja („Službene novine Općine Sveta Nedelja“, broj 15/23) kojom se uređuju agrotehničke mjere i mjere za uređivanje i održavanje poljoprivrednih rudina.

Izvršitelj zadatka: Općinska načelnica

3. Dana 17. ožujka 2025. godine održana je tematska sjednica – koordinacija Stožera civilne zaštite Grada Labina i Općina Kršan, Pićan, Raša i Sveta Nedelja te pravnih subjekata koji imaju Programom aktivnosti propisane zadaće.

Na koordinaciji Stožera civilne zaštite Grada Labina i Općina Kršan, Pićan, Raša i Sveta Nedelja te pravnih subjekata provedene su slijedeće zadaće i usvojeni su slijedeći dokumenti:

- razmotren je i usvojen Plan rada Stožera civilne zaštite Općine Sveta Nedelja za požarnu sezonu 2025. godine

- razmotreno je stanje zaštite od požara u 2024. godini te je prihvaćen Izvještaj o radu Javne vatrogasne postrojbe Labin od 1. siječnja do 31. prosinca 2024. godine

- razmotren je i usvojen Operativni plan aktivnog uključenja kojim su definirane snage koje se aktivno uključuju u intervencije

- određeni su prostori zapovjednih mjesta kod zapovijedanja i koordinacije u gašenju požara Područne vatrogasne zajednice Labin za 2025. godinu

- razmotren je i usvojen Financijski plan za provođenje zadaća iz područja zaštite od požara za vrijeme ljetne požarne sezone JVP Labin i PVZ Labin za 2025. godinu

- razmotren je i usvojen Operativni plan motrenja, čuvanja i ophodnje Područne vatrogasne zajednice Labin za 2025. godinu

4. Općinska načelnica Općine Sveta Nedelja donijela je Plan, motrenja, čuvanja i ophodnje otvorenog prostora i građevina za koje prijeti povećana opasnost od nastajanja i širenja požara na području Općine Sveta Nedelja u 2025. godini („Službene novine Općine Sveta Nedelja“, broj 7/25).

5. Praćenje i nadziranje stanja odlagališta otpada na području Općine Sveta Nedelja i poduzimanje mjera za sanaciju nekontroliranih „divljih“ odlagališta.

Zajedno s Trgovačkim društvom 1. MAJ d.o.o. Labin potrebno je provoditi praćenje i nadziranje stanja odlagališta komunalnog otpada Cere te je potrebno poduzimati mjere za sanaciju nekontroliranih „divljih“ odlagališta.

Izvršitelj zadatka: Općinska načelnica

Sudjelovatelji: Jedinstveni upravni odjel Općine Sveta Nedelja

Trgovačko društvo 1. MAJ d.o.o. Labin

6. Općina Sveta Nedelja i nadležna komunalna trgovačka društva obvezna su održavati međusobne stalne kontakte te kontakte sa stručnim službama Istarske županije i drugim tijelima, kao i provoditi međusobno informiranje o utvrđenim činjenicama na terenu te zatražiti potrebna postupanja posebno u segmentu prometa (pojačana kontrola parkiranih vozila zbog osiguranja nesmetanog pristupa hidrantima, kontrola označenih vatrogasnih pristupa i osiguravanje pristupa vatrogasnih vozila, itd.).

Izvršitelj zadatka: Općinska načelnica

7. Kroz sva lokalna javna glasila (novine, radio postaje, televizija, društvene mreže, Internet) potrebno je provoditi informiranje javnosti raznim upozorenjima i obavijestima i zajedno s nadležnim službama dogovarati prioritete, razraditi planove, dogovoriti radnje i postupanja sukladno trenutnom stanju na terenu i stupnju opasnosti od nastanka i širenja požara.

Izvršitelj zadatka: Općinska načelnica

8. Obavljanje redovnih servisa i otklanjanje nedostataka na vozilima, vatrogasnoj tehnici i opremi potrebnoj za djelovanje na požarima.

Potrebna sredstva za održavanje vatrogasnih vozila i vatrogasne tehnike i opreme, kao i za druge aktivnosti u požarnoj sezoni planirana su u Financijskom planu za provođenje zadaća iz područja zaštite od požara za vrijeme ljetne požarne sezone JVP Labin i PVZ Labin za 2025. godinu.

Izvršitelji zadatka: Općinska načelnica

Javna vatrogasna postrojba Labin

Područna vatrogasna zajednica Labin

9. Način i slučajevi uporabe opreme i vozila posebne namjene u gašenju požara utvrđeni su Planom zaštite od požara za područje Općine Sveta Nedelja.

**B. Ostale aktivnosti**

1. Osigurati potreban broj operativnih vatrogasaca i opremanje vatrogasnih postrojbi u skladu sa zakonskim propisima, čime se osigurava djelotvorna operativnost vatrogasnih postrojbi.

Izvršitelji zadatka: Javna vatrogasna postrojba Labin

Područna vatrogasna zajednica Labin

2. Provoditi redovito održavanje vanjske hidrantske mreže na području Općine Sveta Nedelja i utvrditi prioritete potrebnih tehničkih intervencija.

Izvršitelji zadatka: Trgovačko društvo VODOVOD LABIN d.o.o. Labin

Javna vatrogasna postrojba Labin

3. Obavljanje dimnjačarskih poslova na području Općine Sveta Nedelja u pogledu čišćenja, kontrole i održavanja dimnjaka, dimovoda i uređaja za loženje u stambenim i drugim građevinama na području Općine Sveta Nedelja organizirano je u skladu s Odlukom o obavljanju dimnjačarskih poslova („Službene novine Općine Sveta Nedelja“, broj 2/22).

Odlukom o obavljanju dimnjačarskih poslova uređena je organizacija i način obavljanja dimnjačarskih poslova na području Općine Sveta Nedelja, rokovi kontrole i čišćenja dimovodnih objekata i uređaja za loženje u građevinama, a sve radi sprječavanja i otklanjanja uzroka požara i opasnosti od plinova i dimova.

Posebnu pozornost potrebno je usmjeriti na nadzor obavljanja dimnjačarskih poslova, upozoravanje i upoznavanje korisnika usluga i nadležnih tijela na opasnosti zbog neuklanjanja nedostataka s dimovodnih objekata i uređaja za loženje sa sustavom dobave zraka.

Izvršitelj zadatka: Jedinstveni upravni odjel Općine Sveta Nedelja

4. Obvezno primjenjivati propisane mjere zaštite od požara u postupku donošenja prostorno - planske dokumentacije.

Izvršitelj zadatka: Jedinstveni upravni odjel Općine Sveta Nedelja

5. Kontinuirano surađivati s institucijama iz nadležnosti Općine Sveta Nedelja u provođenju svih propisanih mjera zaštite od požara koje proizlaze iz njihove djelatnosti.

Izvršitelj zadatka: Jedinstveni upravni odjel Općine Sveta Nedelja

6. Kontinuirano surađivati sa svim pravnim subjektima na općinskoj, županijskoj i državnoj razini na području zaštite od požara i provođenja svih aktivnosti kojima se unapređuje sustav zaštite od požara na području Općine Sveta Nedelja.

Izvršitelj zadatka: Jedinstveni upravni odjel Općine Sveta Nedelja

**V.**

Općinsko vijeće Općine Sveta Nedelja jednom godišnje razmatra Izvještaj o stanju zaštite od požara i stanju provedbe godišnjeg provedbenog plana unapređenja zaštite od požara.

**VI.**

Sredstva za provedbu obveza Općine Sveta Nedelja a koje proizlaze iz ovog Provedbenog plana, osigurana su u Proračunu Općine Sveta Nedelja za 2025. godinu i projekcije proračuna za razdoblje 2025. i 2026. godinu („Službene novine Općine Sveta Nedelja“, broj 22/24).

**VII.**

S ovim Provedbenim planom upoznat će se sva tijela i pravne osobe koje su njime predviđene kao izvršitelji pojedinih zadataka ili sudjelovatelji u njihovom izvršenju.

**VIII.**

Ovaj Provedbeni plan stupa na snagu osmoga dana od dana objave u „Službenim novinama Općine Sveta Nedelja”.

**Predsjednik**

**Općinskog vijeća**

**Nenad Radičanin**

**Obrazloženje**

**Pravna osnova za donošenja ovog Provedbenog plana**

Pravna osnova za donošenje ovog Provedbenog plana unapređenja zaštite od požara na području Općine Sveta Nedelja za 2025. godinu sadržana je u odredbi članka 13. stavku 4. Zakona o zaštiti od požara (“Narodne novine”, broj 92/10. i 114/22) i u odredbi članka 33. podstavku 21, a u svezi s odredbom članka 32. stavka 2. Statuta Općine Sveta Nedelja (“Službene novine Općine Sveta Nedelja”, broj 11/18. i 3/21).

Odredbom članka 13. stavkom 4. Zakona o zaštiti od požara propisano je da jedinice lokalne i područne (regionalne) samouprave na temelju procjene ugroženosti od požara donose godišnji provedbeni plan unapređenja zaštite od požara za svoje područje za čiju provedbu će osigurati financijska sredstva.

Godišnji provedbeni planovi unapređenja zaštite od požara gradova i općina donose se na temelju godišnjeg provedbenog plana unapređenja zaštite od požara županije na čijem prostoru se nalaze, a isti može biti dio dugoročnog plana unapređenja zaštite od požara.

Odredbom članka 33. podstavkom 7. Statuta Općine Sveta Nedelja propisano je da Općinsko vijeće donosi odluke i druge opće akte kojima uređuje pitanja iz samoupravnog djelokruga Općine, a odredbom članka 32. stavkom 2. propisano je da ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga Općine, da su poslovi i zadaće koje se odnose na uređivanje odnosa iz samoupravnog djelokruga u nadležnosti Općinskog vijeća, a izvršni poslovi i zadaće u nadležnosti Općinskog načelnika.

Budući da odredbom članka 13. stavkom 4. Zakona o zaštiti od požara nije jasno određeno nadležno tijelo za donošenje godišnjeg provedbenog plana unapređenja zaštite od požara, to primjenom naprijed navedene odredbe Statuta Općine Sveta Nedelja ovlast za donošenje predložene Odluke ima Općinsko vijeće Općine Sveta Nedelja jer su poslovi koji se odnose na protupožarnu zaštitu poslovi koji spadaju u samoupravni djelokrug Općine Sveta Nedelja.

**Osnovna pitanja koja se uređuju ovim Provedbenim planom**

Ovim Nacrtom Provedbenog plana utvrđuju se aktivnosti kojima se provode i unapređuju mjere zaštite od požara na području Općine Sveta Nedelja, a koje se provode u 2025. godini.

Na području Općine Sveta Nedelja provode se aktivnosti prema Programu aktivnosti u provedbi posebnih mjera zaštite od požara od interesa za Republiku Hrvatsku u 2025. godini, a kojeg je donijela Vlada Republike Hrvatske i te su aktivnosti navedene pod točkom III.A. Nacrta Provedbenog plana te ostale aktivnosti, a koje su navedene pod točkom III.B. Nacrta Provedbenog plana.

Općina Sveta Nedelja posjeduje Procjenu ugroženosti od požara i tehnološke eksplozije za područje Općine Sveta Nedelja koju je na sjednici održanoj dana 31. srpnja 2023. godine prihvatilo Općinsko vijeće Općine Sveta Nedelja Odlukom o prihvaćanju Procjene Procjene ugroženosti od požara i tehnološke eksplozije za područje Općine Sveta Nedelja (“Službene novine Općine Sveta Nedelja”, broj 15/23) te Plan zaštite od požara za područje Općine Sveta Nedelja („Službene novine Općine Sveta Nedelja“, broju 15/23).

**Financijska sredstva za provedbu ovog Provedbenog plana**

Za provođenje ovog Provedbenog plana potrebna financijska sredstva osigurana su u Proračunu Općine Sveta Nedelja za 2025. godinu.

**Savjetovanje s javnošću**

Prema odredbi članka 13. stavka 9. Zakona o zaštiti od požara jedinice lokalne i područne (regionalne) samouprave dužne su u donošenju godišnjeg provedbenog plana unapređenja zaštite od požara za svoje područje osigurati sudjelovanje javnosti.

Pored toga, a s obzirom da je Provedbeni plan unapređenja zaštite od požara na području Općine Sveta Nedelja za 2025. godinu planski dokument koji kao takav utječe na interese građana i pravnih osoba, to isti predstavlja dokument za koji je potrebno provesti postupak savjetovanja s javnošću i u smislu Zakona o pravu na pristup informacijama (“Narodne novine”, broj 25/13, 85/15. i 69/22).

Stoga će se radi uključivanja javnosti u smislu odredbe članka 13. stavka 9. Zakona o zaštiti od požara, ali i u smislu Zakona o pravu na pristup informacijama, o Nacrtu Provedbenog plana unapređenja zaštite od požara na području Općine Sveta Nedelja za 2025. godinu provesti internetsko savjetovanje s javnošću u trajanju od 30 dana.

Nacrt Provedbenog plana unapređenja zaštite od požara na području Općine Sveta Nedelja za 2025. godinu javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na Nacrt ovog Provedbenog plana.

Po provedbi savjetovanja s javnošću Općinska načelnica Općine Sveta Nedelja utvrdit će Prijedlog Provedbenog plana unapređenja zaštite od požara na području Općine Sveta Nedelja za 2025. godinu u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog Provedbenog plana s Izvješćem o provedenom savjetovanju s javnošću uputiti Općinskom vijeću Općine Sveta Nedelja, kao donositelju akta, na razmatranje i donošenje.

**Jedinstveni upravni odjel**